Andreea Bianca Cărăușu, o tânără originară din Liteni, expune alături de 21 de artiști plastici din toată țara, la Centrul de Cultură Urbană Casino din Cluj, între 29 aprilie – 11 mai.
Este vorba despre prima expoziție colectivă de arte plastice dedicată lucrărilor realizate de tinerii susținuți prin Programul MOL de promovare a talentelor.
„Prima ediție a acestui eveniment se derulează în perioada 29 aprilie – 11 mai 2024 și cuprinde lucrări din portofoliul a 22 de tineri artiști plastici din toată țara”, au spus organizatorii MOL România și Fundația pentru Comunitate.
Andreea Bianca Cărăușu este absolventă a Colegiului de Artă ”Ciprian Porumbescu” Suceava și este, din 2022, studentă a Facultății de Arhitectură și Urbanism Cluj-Napoca.
Laureată în cadrul a numeroase competiții de arhitectură, desen și grafică, Andreea Bianca a fost selectată și sprijinită prin programul MOL de promovare a talentelor, în anul 2021.
Dr. Ancuța Lăcrimioara Chiș, curatoarea expoziției de la Cluj, a spus că: „acest proiect expozițional se remarcă prin complexitatea temelor abordate și curajul de a experimenta, de a aprofunda și, în final, de a finisa gânduri, idei și aspirații. Tinerii artiști ne introduc într-o lume onirică a formelor și texturilor, în care pictura, grafica, sculptura sau designul vestimentar exultă în formele cele mai pure ale rafinamentului creativ”,
Tinerii artiști expozanți provin din 9 județe și din București. Au obținut finanțare în cadrul Programului MOL de promovare a talentelor între anii 2010-2023.
„În decursul celor 18 ani de existență a Programului MOL de promovare a talentelor am avut onoarea și bucuria de a colabora cu tineri deosebiți, inclusiv din domeniul artelor. (...) Dorim ca acest program, Programul MOL de promovare a talentelor, să rămână și în continuare în folosul tinerilor artiști”, a declarat Gábor Mozga, CEO & Country Chairman al MOL România.
„La această expoziție colectivă dorim să arătăm pe cât posibil evoluția tinerilor artiști pe perioada colaborării noastre în cadrul Programului MOL de promovare a talentelor. Dintre cele două lucrări expuse din partea fiecărui artist, o lucrare este din perioada primei finanțări obținute și o lucrare actuală. Sperăm să fie o expoziție colectivă benefică pe drumul lor artistic, pe care ne-ar plăcea să o putem organiza din doi în doi ani”,a declarat András Imre, directorul executiv al Fundației Pentru Comunitate.
Programul MOL de promovare a talentelor a fost lansat în 2006 cu scopul de a oferi sprijin financiar copiilor și tinerilor talentați în artă și sport, care au nevoie de susținere materială pentru dezvoltarea și continuarea carierei. Fondul anual al Programului este de 560.000 de lei.